b"\n_START_ARTICLE_\nMaia Pliss\xc3\xa9tskaia\n_START_SECTION_\nPrimers anys\n_START_PARAGRAPH_\nNasqu\xc3\xa9 el 20 de novembre de 1925 a Moscou dins una fam\xc3\xadlia d'origen jueu. Entr\xc3\xa0 al m\xc3\xb3n de la dansa a l'edat de tres anys a l'Escola de Dansa de Moscou, i tot i la dif\xc3\xadcil situaci\xc3\xb3 familiar (amb el seu pare executat per ordre de Iosif Stalin el 1937 i sa mare deportada amb el seu germ\xc3\xa0 al gulag) va destacar r\xc3\xa0pidament a l'escola de dansa del Teatre Bolxoi sota les ordres dels seus oncles Asaf i Sulamith.\n_START_SECTION_\nCarrera\n_START_PARAGRAPH_\nEl 1943 s'un\xc3\xad a la companyia del Teatre Bolxoi, i se'n convert\xc3\xad r\xc3\xa0pidament en la primera ballarina. La seva cabellera roja i la seva ferma mirada comport\xc3\xa0 que r\xc3\xa0pidament aconsegu\xc3\xads un grand\xc3\xadssim \xc3\xa8xit. Gr\xc3\xa0cies a la seva fortalesa f\xc3\xadsica i el seu carisma aconsegu\xc3\xad fer uns salts que cap altra ballarina havia fet fins aquells moments, i super\xc3\xa0 el renom d'Anna P\xc3\xa0vlova, fins aquells moments la m\xc3\xa0xima figura del ballet rus._NEWLINE_El 1949 ball\xc3\xa0 a la sala Sant Jordi del Gran Palau del Kremlin davant Stalin, amb motiu del seu 70\xc3\xa8 aniversari, i amb Mao Tse Tung al seu costat._NEWLINE_El 1956 se li neg\xc3\xa0 participar en la gira del Teatre Bolxoi pel seu origen jueu. El 1959, per\xc3\xb2, li fou perm\xc3\xa8s participar-hi, i es don\xc3\xa0 a con\xc3\xa8ixer internacionalment gr\xc3\xa0cies a les gires que la van dur als Estats Units, Fran\xc3\xa7a, Regne Unit, It\xc3\xa0lia i Espanya, entre altres estats._NEWLINE_Per a Pliss\xc3\xa9tskaia, Jos\xc3\xa9 Greller Granero munt\xc3\xa0 Maria Estuardo, Un viaje entre el amor y la muerte, estrenada en el Teatro de la Zarzuela en la temporada de 1988, i que tingueren un gran \xc3\xa8xit._NEWLINE_El 1990 abandon\xc3\xa0 la Uni\xc3\xb3 Sovi\xc3\xa8tica per instal\xc2\xb7lar-se primer a It\xc3\xa0lia, on fou directora del Ballet de l'\xc3\x92pera de Roma, i posteriorment s'instal\xc2\xb7l\xc3\xa0 a Espanya, on fou nomenada directora del Ballet L\xc3\xadrico Nacional de Madrid i aconsegu\xc3\xad la nacionalitat espanyola el 1993._NEWLINE_L'any 2005 fou guardonada amb el Premi Pr\xc3\xadncep d'Ast\xc3\xbaries de les Arts al costat de la tamb\xc3\xa9 ballarina Tamara Rojo._NEWLINE_Es retir\xc3\xa0 als 75 anys, en una gala homenatge en el teatre Bolxoi de Moscou amb dos miniballets creats pel core\xc3\xb2graf franc\xc3\xa8s Maurice B\xc3\xa9jart. Mor\xc3\xad el 2 de maig de 2015 a Munic d'un atac al cor.\n_START_SECTION_\nFundaci\xc3\xb3 internacional\n_START_PARAGRAPH_\nMaia Plisi\xc3\xa9tskaia i el seu marit Rodion Shchedrin van crear una fundaci\xc3\xb3 amb la qual pretenien contribuir a la creaci\xc3\xb3 i manteniment d'un arxiu documental sobre la traject\xc3\xb2ria d'ambd\xc3\xb3s, un museu sobre la dansa cl\xc3\xa0ssica i la composici\xc3\xb3 musical. Aquesta fundaci\xc3\xb3 organitza concursos de dansa cl\xc3\xa0ssica i confer\xc3\xa8ncies relacionades amb el ballet i la composici\xc3\xb3."